O Estado Español ten aberto un expediente europeo por falta de control sobre os restos de fertilizantes e residuos animais que se filtran ata as masas de auga subterránea

Unha comarca contaminada

Dende hai unha década entidades como a Sociedade Galega de Historia Natural (SGHN) veñen denunciando a contaminación nas augas da comarca da Limia, provocada pola actividade das macrogranxas, que dependen en gran parte de COREN. Nos últimos dez anos a SGHN dirixiu un total de 33 escritos á Consellería de Medio Ambiente, a algúns concellos e á Confederación Hidrográfica do Miño-Sil alertando desta situación e esixindo a adopción de medidas.

Os datos oficiais reflicten esta contaminación crecente e certificando quen en moitos puntos é habitual que se superen os límites máximos fixados pola OMS e a Unión Europea. De feito o Estado Español ten aberto un expediente europeo por falta de control sobre os restos de fertilizantes e residuos animais que se filtran ata as masas de auga subterránea. En consecuencia, o mes pasado un informe do Ministerio para a Transición Ecolóxica incluíu o Encoro das Conchas e catro puntos subterráneos de Xinzo de Limia, Trasmiras e Sandiás no listado de “augas continentais afectadas pola contaminación, ou en risco de estalo, pola achega de nitratos de orixe agraria”. O listado do ministerio debe servir para que as comunidades autónomas apliquen un plan ás zonas sinaladas e reduzan o uso de nitratos, mellorando a xestión dos residuos.

A SGHN denuncia que en ningún momento se tiveron en conta "os efectos sinérxicos e acumulativos da concentración de industrias gandeiras na chaira limiá"

A SGHN denuncia que en ningún momento se tiveron en conta "os efectos sinérxicos e acumulativos da concentración de industrias gandeiras na chaira limiá, área moi sensible dende os puntos de vista hidrolóxico, botánico e faunístico" e que non houbo unha "avaliación ambiental de conxunto".

Hai uns meses, nunha carta aberta dirixida a Alberto Núñez Feijóo, a SGHN afirmou que "o modelo agrogandeiro de COREN non é o único posible" e subliñou que "temos dereito a unha Limia limpa e ao acceso a auga potable". "Para iso, é imprescindible que as granxas cumpran a normativa legal da que vostede, como Presidente da Xunta de Galicia, debera ser o máximo garante na nosa terra" engadía a carta.